जनपक्ष टुडे ब्यूरो, देहरादून। रूस और यूक्रेन के बीच शुरू हुए युद्ध के बाद भारतवंशियों की चिंताएं भी अब लगातार बढ़ती जा रही हैं। भारत के हजारों छात्र यूक्रेन में फंसे हैं। उत्तराखंड से भी अभी तक 100 से अधिक लोग यूक्रेन में फंसे हुए हैं। इनमें अधिकांश मेडिकल की पढ़ाई वाले छात्र हैं। इसमें देहरादून से लगभग 20 से 25 लोग हैं। छात्रों के परिजन लगातार राज्य और केंद्र सरकार से मदद की गुहार लगा रहे हैं।
वहीं, यूक्रेन में फंसे उत्तराखंड के छात्रों को सकुशल वापस लाने को लेकर मुख्यमंत्री पुष्कर सिंह धामी ने आज शासन स्तर पर एक बड़ी बैठक की। ढाई घंटे चली इस बैठक के बाद मुख्यमंत्री पुष्कर सिंह धामी ने कहा अब तक 92 छात्रों के यूक्रेन में फंसे होने की जानकारी मिली है। अन्य लोगों से भी संपर्क किया जा रहा है। अभी छात्रों की संख्या बढ़ सकती है। मुख्यमंत्री पुष्कर सिंह धामी ने कहा छात्रों से संपर्क करके आसपास के देशों से भी संपर्क किया जा रहा है।
यूक्रेन में फंसे छात्रों को यूक्रेन के पड़ोस में मौजूद देशों से संपर्क करके वहां से रेस्क्यू किया जाएगा। इसके अलावा मुख्यमंत्री पुष्कर सिंह धामी ने सभी परिजनों को संदेश दिया है कि सरकार उनके साथ खड़ी है। हर हाल में उत्तराखंड के हर एक छात्र को सकुशल वापस लाया जाएगा।
यूक्रेन में फंसे लोगों की वापसी पर सरकार के प्रयासों पर कांग्रेस ने उठाए सवाल
उधर, कांग्रेस ने यूक्रेन-रूस युद्ध के बीच कांग्रेस ने यूक्रेन में फंसे भारतीय नागरिकों को वापस लाने से जुड़ी सरकार की रणनीति पर सवाल उठाए हैं। कांग्रेस ने सरकार पर आरोप लगाते हुए कहा कि यूक्रेन में फंसे भारतीय नागरिकों को वापस लाने के लिए सरकार संवेदनशील नजर नहीं आ रही है। इसको लेकर कांग्रेस प्रदेश अध्यक्ष गणेश गोदियाल ने सरकार पर जमकर निशाना साधा है.कांग्रेस प्रदेश अध्यक्ष गणेश गोदियाल ने कहा है कि यूक्रेन की स्थिति एक रात में डेवलप नहीं हुई है।
गोदियाल ने कहा कि पिछले 15 दिनों से संभावनाएं जताई जा रही थी कि रूस यूक्रेन पर हमला करने जा रहा है. उन्होंने कहा कि बीते 15 दिनों से वहां स्थानीय स्तर पर भारत से पढ़ने या कामकाज के मकसद से गए भारतवासी यह मांग उठा रहे थे कि हमें वापस भारत बुलाया जाए। उनके वापसी के लिए उनकी व्यवस्था की जाए लेकिन अफसोस की बात है कि उत्तराखंड सरकार ने इस पर कोई ध्यान नहीं दिया है, जिस कारण आज वहां स्वजन दिक्कतों का सामना कर रहे हैं।